Nogironligi bo‘lgan shaxslar ishlari bo‘yicha idoralararo kengash faoliyatini yanada takomillashtirish chora-tadbirlari to‘g‘risida

“Nogironligi bo‘lgan shaxslarning huquqlari to‘g‘risida”gi O‘zbekiston Respublikasining Qonuni va O‘zbekiston Respublikasi Prezidentining “Nogironligi bo‘lgan shaxslarni har tomonlama qo‘llab-quvvatlash, ularning bandligiga ko‘maklashish hamda ijtimoiy faolligini yanada oshirishga oid qo‘shimcha chora-tadbirlar to‘g‘risida” 2021-yil 21-dekabrdagi PQ-57-son qarori ijrosini ta’minlash maqsadida Vazirlar Mahkamasi qaror qiladi: 
 1. O‘zbekiston Respublikasi Prezidentining “Nogironligi bo‘lgan shaxslarni har tomonlama qo‘llab-quvvatlash, ularning bandligiga ko‘maklashish hamda ijtimoiy faolligini yanada oshirishga oid qo‘shimcha chora-tadbirlar to‘g‘risida” 2021-yil 21-dekabrdagi PQ-57-son qarori 3-bandiga muvofiq:
 Nogironligi bo‘lgan shaxslar ishlari bo‘yicha idoralararo kengash (keyingi o‘rinlarda — Idoralararo kengash) tarkibiga Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimlari, O‘zbekiston ko‘zi ojizlar jamiyati, O‘zbekiston karlar jamiyati, O‘zbekiston nogironlar assotsiatsiyasi hamda Tadbirkor nogiron-ayollar milliy assotsiatsiyasi rahbarlari kiritilganligi;
 Idoralararo kengashning zimmasiga nogironligi bo‘lgan shaxslarning bandligiga ko‘maklashish bo‘yicha qo‘shimcha vazifalar yuklatilganligi;
 Idoralararo kengashga rahbarlik qilish Savdo-sanoat palatasining raisi A. Ikramov zimmasiga yuklanganligi ma’lumot uchun qabul qilinsin.
 2. Nogironligi bo‘lgan shaxslar ishlari bo‘yicha idoralararo kengash tarkibi 1-ilovaga muvofiq tasdiqlansin.
 3. Quyidagilarni nazarda tutuvchi Nogironligi bo‘lgan shaxslar ishlari bo‘yicha idoralararo kengash to‘g‘risidagi nizom 2-ilovaga muvofiq tasdiqlansin:
 Idoralararo kengashning maqomi, vazifalari, huquqlari va javobgarligi;
 Idoralararo kengash tarkibini shakllantirish, uning majlisini chaqirish va o‘tkazish tartibi;
 Tibbiy-ijtimoiy xizmatlarni rivojlantirish agentligini Idoralararo kengashning ishchi organi etib belgilash;
 Idoralararo kengash faoliyatining natijadorligini baholash tartibi.
 4. Idoralararo kengash (A. Ikramov) uch kun muddatda quyidagi birinchi navbatda amalga oshirilishi zarur bo‘lgan masalalarga alohida e’tibor qaratgan holda Kengash majlisini o‘tkazsin: 
 O‘zbekiston Respublikasi Prezidentining 2021-yil 21-dekabrdagi PQ-57-son qarori ijrosini ta’minlashga qaratilgan “yo‘l xaritasi”ni tasdiqlash;
 Idoralararo kengash a’zolarining, shu jumladan Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimlarining kengash faoliyatini amalga oshirish bo‘yicha asosiy vazifalari, funksiyalari, huquqlari va javobgarligini belgilash;
 Idoralararo kengashning 2022-yilga mo‘ljallangan oyma-oy amalga oshiriladigan ish rejasini hamda ularni barvaqt va sifatli bajarish bo‘yicha reja-grafiklarini tasdiqlash.
 5. Vazirlar Mahkamasining “Nogironligi bo‘lgan shaxslar ishlari bo‘yicha idoralararo kengash faoliyatini tashkil etish to‘g‘risida” 2021-yil 29-apreldagi 257-son qarori o‘z kuchini yo‘qotgan deb hisoblansin.
 6. O‘zbekiston Respublikasi Tibbiy-ijtimoiy xizmatlarni rivojlantirish agentligi manfaatdor vazirlik va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari, O‘zbekiston Respublikasi Savdo-sanoat palatasi raisi A.I. Ikramov va Tibbiy-ijtimoiy xizmatlarni rivojlantirish agentligi direktori A.K. Inakov zimmasiga yuklansin.
 1. Ushbu Nizom Nogironligi bo‘lgan shaxslar ishlari bo‘yicha idoralararo kengashning (keyingi o‘rinlarda — Idoralararo kengash) maqomi, vazifalari, huquqlari va javobgarligi hamda faoliyatini tashkil etish tartibini belgilaydi. 
 2. Idoralararo kengash nogironligi bo‘lgan shaxslarning huquqlarini ta’minlash sohasidagi davlat siyosatini amalga oshiruvchi davlat organlari faoliyatini muvofiqlashtirishga va “Nogironligi bo‘lgan shaxslarning huquqlari to‘g‘risida”gi O‘zbekiston Respublikasi Qonunining bajarilishini ta’minlashga qaratilgan kelishilgan sa’y-harakatlarni ishlab chiqish maqsadida jamoatchilik asosida faoliyat yuritadigan maslahatlashuv organi hisoblanadi.
 3. Idoralararo kengash o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, ushbu Nizomga va boshqa normativ-huquqiy hujjatlarga amal qiladi.
 4. Quyidagilar Idoralararo kengashning asosiy vazifalari hisoblanadi:
 nogironligi bo‘lgan shaxslarning huquqlarini ta’minlash sohasidagi davlat siyosatini amalga oshiruvchi davlat organlari, mahalliy davlat hokimiyati organlari faoliyatini muvofiqlashtirish; 
 nogironligi bo‘lgan shaxslarning sog‘lig‘ini tiklash, ularni reabilitatsiya qilish, ijtimoiy himoya qilish va huquqlarini ta’minlashga doir davlat dasturlarini amalga oshirishda ishtirok etish; 
 nogironligi bo‘lgan shaxslarning ta’lim olishiga, ularni kasbga tayyorlash, qayta tayyorlashga, malakasini oshirish, mehnat qilishi va bandligiga ko‘maklashish;
 nogironligi bo‘lgan shaxslarning jamiyat va davlat hayotida to‘la huquqli tarzda ishtirok etishi uchun qulay shart-sharoitlar yaratishda ishtirok etish.
 5. Quyidagilar Idoralararo kengashning nogironligi bo‘lgan shaxslarning bandligiga ko‘maklashish bo‘yicha qo‘shimcha vazifalari hisoblanadi:
 nogironligi bo‘lgan shaxslarning ta’lim muassasalarida inklyuziv ta’limini rivojlantirish, ularni kasbga tayyorlash va malakasini oshirib borish uchun muqobil shakldagi o‘quv materiallaridan foydalanish imkoniyatlarini kengaytirish;
 ta’lim muassasalarini bitiruvchi nogironligi bo‘lgan shaxslarning tavsiya etilgan kasblar bo‘yicha belgilangan tartibda korxona va tashkilotlarda amaliyot o‘tash va tajriba almashishini tashkil etish;
 nogironligi bo‘lgan shaxslarning korxona va tashkilotlardagi ish joylarini jihozlash, moslashtirish va ularning faoliyat ko‘rsatishi uchun zaruriy mehnat sharoitlarini tashkil etish;
 nogironligi bo‘lgan shaxslarni ular ishga joylashgandan so‘ng hamda tadbirkorlik, hunarmandchilik yoki o‘zini o‘zi band qilish faoliyatini boshlagandan keyin qo‘llab-quvvatlash mexanizmlarini tatbiq etish.
 6. Idoralararo kengash o‘ziga yuklangan vazifalarga muvofiq quyidagi funksiyalarni bajaradi: 
 a) nogironligi bo‘lgan shaxslarning huquqlarini ta’minlash sohasida davlat siyosatini amalga oshiruvchi davlat organlari, mahalliy davlat hokimiyati organlari faoliyatini muvofiqlashtirish sohasida:
 nogironligi bo‘lgan shaxslarning huquqlarini ta’minlash sohasida davlat siyosatini amalga oshiradi, shuningdek, soha bo‘yicha davlat dasturlarini ishlab chiqishda davlat organlari va mahalliy davlat hokimiyati organlari faoliyatini muvofiqlashtiradi; 
 nogironligi bo‘lgan shaxslarning huquqlarini ta’minlash bo‘yicha davlat tomonidan belgilangan kafolatlangan xizmatlardan foydalanishda davlat organlari va mahalliy davlat hokimiyati organlari faoliyatini muvofiqlashtiradi; 
 b) nogironligi bo‘lgan shaxslarning sog‘lig‘ini tiklash, ularni reabilitatsiya qilish, ijtimoiy himoya qilish va huquqlarini ta’minlashga doir davlat dasturlarini amalga oshirishda ishtirok etish sohasida:
 nogironligi bo‘lgan shaxslarning sifatli sog‘liqni saqlash xizmatlaridan, ularning ehtiyojlarini hisobga oluvchi tibbiy yordamdan boshqa fuqarolar bilan teng ravishda foydalanishiga ko‘maklashadi;
 nogironligi bo‘lgan shaxslarni sanatoriy-kurortda bepul sog‘lomlashtirishga, tibbiy, ijtimoiy va kasbiy reabilitatsiya qilishga, protez-ortopediya moslamalari va reabilitatsiya texnik vositalari bilan ta’minlashga ko‘maklashadi; 
 nogironligi bo‘lgan shaxslarning sog‘lig‘ini tiklash, ularni reabilitatsiya qilish, ijtimoiy himoya qilish va huquqlarini ta’minlashga doir davlat dasturlariga takliflar ishlab chiqish hamda amalga oshirishda ishtirok etadi;
 v) nogironligi bo‘lgan shaxslarning ta’lim olishiga, ularni kasbga tayyorlash, qayta tayyorlashga, malakasini oshirish, mehnat qilishi va bandligiga ko‘maklashish sohasida: 
 nogironligi bo‘lgan shaxslar barcha darajalardagi ta’lim tashkilotlarida ta’lim olish va o‘z qobiliyatini yanada to‘liqroq rivojlantirishi uchun butun umri davomida ta’lim olishi tashkil etishda ishtirok etadi;
 nogironligi bo‘lgan shaxslarning inklyuziv ta’limini rivojlantirishni, ularning ta’lim olishi va kasbiy tayyorgarlikdan, qayta tayyorlashdan va malaka oshirishdan o‘tishi uchun zarur shart-sharoitlar yaratilishiga ko‘maklashadi;
 nogironligi bo‘lgan shaxslarning odatdagi mehnat sharoitlariga ega tashkilotlarda, nogironligi bo‘lgan shaxslarning mehnatidan foydalanuvchi ixtisoslashtirilgan korxonalarda, sexlarda va uchastkalarda ishlashiga, shuningdek, qonunchilik hujjatlarida taqiqlanmagan yakka tartibdagi mehnat faoliyatini yoki boshqa faoliyatni amalga oshirishiga ko‘maklashadi; 
 nogironligi bo‘lgan shaxslarning ta’lim olishi, ushbu shaxslarni kasbga tayyorlash, qayta tayyorlash va ularning malakasini oshirishga qaratilgan qonunchilik hujjatlarini takomillashtirish bo‘yicha takliflar tayyorlaydi; 
 nogironligi bo‘lgan shaxslarni ishga joylashtirish va ularning bandligini ta’minlash, shuningdek mehnat bozorida ularning raqobatbardoshliligini oshirish bo‘yicha davlat dasturlarini ishlab chiqishda ishtirok etadi;
 g) nogironligi bo‘lgan shaxslarning jamiyat va davlat hayotida to‘la huquqli tarzda ishtirok etishi uchun qulay shart-sharoitlar yaratishda ishtirok etish sohasida:
 nogironligi bo‘lgan shaxslarning nogironlik belgisiga ko‘ra kamsitilishiga yo‘l qo‘ymaslik hamda xizmatlardan, ijtimoiy, iqtisodiy va madaniy sohalar, sog‘liqni saqlash, ta’lim obyektlaridan, shuningdek, axborot va aloqa vositalaridan teng ravishda foydalanish imkoniyatlarini ta’minlashga doir chora-tadbirlarni amalga oshirishga va ishga joylashishiga ko‘maklashadi;
 nogironligi bo‘lgan shaxslarga uy-joy qurilishi bo‘yicha davlat dasturlaridan va boshqa maxsus dasturlardan foydalanish imkoniyatini ta’minlash choralarini ko‘radi;
 transport vositalari va yo‘l infratuzilmasidan foydalanishda nogironligi bo‘lgan shaxslarga qulaylikni ta’minlashga ko‘maklashadi;
 nogironligi bo‘lgan shaxslarning moddiy madaniy meros obyektlari, turistik hamda sport obyektlari va inshootlaridan, shuningdek, dam olish obyektlaridan foydalanishini ta’minlashga amaliy-metodik yordam ko‘rsatadi;
 ijtimoiy infratuzilma obyektlariga nogironligi bo‘lgan shaxslarning to‘sqinliksiz kirishi uchun yetarli sharoitlar yaratilishi hamda jamoat transportini moslashtirish bo‘yicha qonunchilik hujjatlarini takomillashtirish bo‘yicha takliflar ishlab chiqadi.
 7. Idoralararo kengash o‘ziga yuklangan vazifalarni bajarish uchun:
 Idoralararo kengash vakolatiga kiradigan masalalar bo‘yicha hujjatlar, statistik ma’lumotlar, hisobotlar, tahliliy materiallar, o‘z vakolatlari doirasida qabul qilgan qarorlarning ijrosi bo‘yicha ma’lumotlar va boshqa axborotlarni vazirliklar va idoralardan so‘rash va olish;
 davlat organlari, mahalliy davlat hokimiyati organlari, nodavlat notijorat tashkilotlar, nogironligi bo‘lgan shaxslarning jamoat birlashmalari mansabdor shaxslarini o‘z yig‘ilishlariga taklif etish; 
 nogironligi bo‘lgan shaxslarning huquqlarini ta’minlash sohasidagi davlat siyosatini amalga oshirish masalalari bo‘yicha respublika hududida tashkil etiladigan yig‘ilishlar, konferensiyalar va seminarlarda ishtirok etish uchun o‘z vakillarini yuborish huquqiga ega. 
 8. Idoralararo kengash o‘ziga yuklangan vazifalarning to‘liq va sifatli bajarilishi hamda samarali amalga oshirilishi uchun javob beradi. 
 9. Idoralararo kengash shaxsiy tarkibi O‘zbekiston Respublikasi Vazirlar Mahkamasi tomonidan tasdiqlanadi. 
 10. Idoralararo kengash tarkibiga nogironligi bo‘lgan shaxslarning huquqlarini ta’minlash sohasidagi davlat siyosatini amalga oshirish o‘z vakolatiga kiradigan vazirliklar, idoralar va tashkilotlar vakillari, Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimlari, shuningdek, nodavlat notijorat tashkilotlari, shu jumladan, nogironligi bo‘lgan shaxslarning jamoat birlashmalari vakillari kiritiladi.
 11. O‘zbekiston Respublikasi Savdo-sanoat palatasi raisi Idoralararo kengash raisi hisoblanadi. 
 Idoralararo kengash raisi:
 Idoralararo kengash samarali ishlashini ta’minlaydi; 
 Idoralararo kengash a’zolari ishini muvofiqlashtiradi; 
 Idoralararo kengash ish reglamentini tasdiqlaydi; 
 Idoralararo kengashning kun tartibini belgilaydi va uning majlislarini chaqiradi. 
 12. O‘zbekiston Respublikasi Tibbiy-ijtimoiy xizmatlarni rivojlantirish agentligi Idoralararo kengashning ishchi organi (keyingi o‘rinlarda — ishchi organ) hisoblanadi.
 13. Ishchi organ:
 Idoralararo kengash majlislariga zarur materiallarning o‘z vaqtida tayyorlanishini tashkil etadi; 
 Idoralararo kengashning bayonnomalarini rasmiylashtiradi va Idoralararo kengash a’zolariga yuboradi;
 vazirliklar va idoralardan Idoralararo kengashning vazifalarini bajarish uchun zarur bo‘lgan axborot va materiallarni belgilangan tartibda so‘raydi va oladi;
 Idoralararo kengashda ish yuritilishini ta’minlaydi;
 Idoralararo kengashning qarorlariga muvofiq boshqa vazifalar va funksiyalarni amalga oshiradi. 
 14. Idoralararo kengash o‘z faoliyatini Idoralararo komissiyaning ish reglamentiga va kun tartibiga muvofiq majlislarni tizimli asosda o‘tkazish orqali amalga oshiradi.
 Idoralararo kengashning majlislari zaruratga qarab, biroq har yarim yilda kamida bir marta rais tomonidan chaqiriladi. 
 Majlisni Idoralararo kengash raisi, u bo‘lmaganda Idoralararo kengash raisining o‘rinbosari o‘tkazadi. 
 15. Idoralararo kengashning qarorlari Idoralararo kengashning majlisda ishtirok etayotgan a’zolarining oddiy ko‘pchilik ovozi bilan qabul qilinadi. 
 Ovozlar teng bo‘lganda raislik qiluvchining ovozi hal qiluvchi ovoz hisoblanadi. 
 Idoralararo kengashning majlisiga ko‘rib chiqilayotgan masalalarning xususiyatiga bog‘liq ravishda Idoralararo kengash a’zolari hisoblanmagan boshqa tashkilotlarning rahbarlari va mutaxassislari taklif etilishi mumkin. 
 16. Istisno hollarda, qarorlarni tezlikda qabul qilish maqsadida Idoralararo kengashning raisi ayrim masalalar bo‘yicha Idoralararo kengashning qarorlarini so‘rov yo‘li bilan tasdiqlashga haqlidir. 
 17. Idoralararo kengashning qarorlari uning majlisi bayonnomasi bilan rasmiylashtiriladi. Idoralararo kengash majlisining bayonnomasiga uning barcha a’zolari tomonidan viza qo‘yiladi, Idoralararo kengash kotibi tomonidan imzolanadi hamda Idoralararo kengashning raisi tomonidan tasdiqlanadi.
 Idoralararo kengash bayonnomasining asli va unga tegishli materiallar ishchi organda saqlanadi. 
 18. Yuklangan vazifalar va funksiyalarni bajarish maqsadida Idoralararo kengashning kotibi:
 Idoralararo kengashning raisi bilan kelishish uchun yig‘ilishlarning muddatlari, o‘tkazilish joyi va kun tartibi bo‘yicha takliflarni shakllantiradi;
 Idoralararo kengash a’zolarini navbatdagi yig‘ilishning muddati, o‘tkazilish joyi va kun tartibi bo‘yicha xabardor qiladi, ularni zarur materiallar bilan ta’minlaydi;
 Idoralararo kengashning bayonnomalarini yuritadi va yig‘ilish o‘tkazilishini va ish yuritishini tashkil etadi;
 tasdiqlangan bayonnomalarni Idoralararo kengashning a’zolariga tarqatadi;
 Idoralararo kengash bayonnomalarining ijrosi monitoringini olib boradi;
 Idoralararo kengash raisining Idoralararo kengash faoliyatiga oid topshiriqlarini bajaradi;
 Idoralararo kengashning kun tartibi masalalari bo‘yicha tahliliy materiallarni tayyorlaydi.
 19. Idoralararo kengash raisi uning faoliyatini samarali tashkil etish, yuklatilgan vazifalar va funksiyalarni sifatli bajarish, uning tarkibini yangilab borish, shuningdek, yuklatilgan vazifalar va funksiyalar to‘liq bajarilgan yoki samarasiz faoliyat yuritilgan hollarda ularni optimallashtirish bo‘yicha tegishli davlat organlari va tashkilotlariga taklif kiritish yuzasidan javob beradi.
 20. Idoralararo kengash faoliyatining natijadorligi tashkil etilgan paytdan boshlab har yil yakunlari bo‘yicha Idoralararo kengash raisi tomonidan Idoralararo kengashga yuklatilgan vazifalar va funksiyalarning bajarilishi sifati mezoniga asosan baholab boriladi.
 21. Idoralararo kengashni qayta tashkil etish va tugatish qonunchilik hujjatlarida belgilangan tartibda amalga oshiriladi.